Komisijas Lēmums (2001. gada 22. augusts), ar ko nosaka ekoloģiskos kritērijus Kopienas ekomarķējuma piešķiršanai personālajiem datoriem (izziņots ar dokumenta numuru C(2001) 2584)Dokuments attiecas uz EEZ.



Oficiālais Vēstnesis L 242 , 12/09/2001 Lpp. 0004 - 0010

CS.ES Nodaļa 15 Sējums 06 Lpp. 196 - 202

ET.ES Nodaļa 15 Sējums 06 Lpp. 196 - 202

HU.ES Nodaļa 15 Sējums 06 Lpp. 196 - 202

LT.ES Nodaļa 15 Sējums 06 Lpp. 196 - 202

LV.ES Nodaļa 15 Sējums 06 Lpp. 196 - 202

MT.ES Nodaļa 15 Sējums 06 Lpp. 196 - 202

PL.ES Nodaļa 15 Sējums 06 Lpp. 196 - 202

SK.ES Nodaļa 15 Sējums 06 Lpp. 196 - 202

SL.ES Nodaļa 15 Sējums 06 Lpp. 196 - 202



Komisijas Lēmums (2001. gada 22. augusts), ar ko nosaka ekoloģiskos kritērijus Kopienas ekomarķējuma piešķiršanai personālajiem datoriem (izziņots ar dokumenta numuru C(2001) 2584) (Dokuments attiecas uz EEZ) (2001/686/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes Regulu (EK) Nr. 1980/2000 (2000. gada 17. jūlijs) par pārskatīto Kopienas ekomarķējuma piešķiršanas programmu [1], un jo īpaši tās 3., 4. un 6. pantu, tā kā: (1) Regulas (EK) Nr. 1980/2000 3. pantā paredzēts, ka ekomarķējumu var piešķirt ražojumam, kam ir īpašības, kuru dēļ tas var būtiski uzlabot galvenos vides aspektus. (2) Regulas (EK) Nr. 1980/2000 4. pantā paredzēts atbilstīgi ražojumu grupām noteikt īpašus ekomarķējuma kritērijus. (3) Regulas (EK) Nr. 1980/2000 4. pantā paredzēts, ka īpašos ekomarķējuma kritērijus, kā arī ar tiem saistītās vērtēšanas un verifikācijas prasības laikus pārskata pirms katrai ražojumu grupai noteikto kritēriju spēkā esamības termiņa beigām un atbilstīgi rezultātiem ierosina kritēriju spēkā esamības termiņu pagarināt, tos atcelt vai pārskatīt. (4) Lai personālajiem datoriem piešķirtu Kopienas ekomarķējumu, ar Lēmumu 1999/205/EK [2] Komisija noteikusi ekoloģiskos kritērijus, kuru termiņš saskaņā ar minētā lēmuma 3. pantu beidzas 2002. gada 28. februārī. (5) Ņemot vērā pārmaiņas tirgū, ir lietderīgi pārskatīt ražojumu grupas definīciju un ekoloģiskos kritērijus, kas noteikti ar Lēmumu 1999/205/EK. (6) Ir lietderīgi pieņemt jaunu Komisijas lēmumu, ar ko minētajai ražojumu grupai noteiktu īpašus ekoloģiskos kritērijus, kas būtu spēkā trīs gadus. (7) Lai uzņēmējsabiedrībām, kuru ražojumiem pirms šī jaunā lēmuma pieņemšanas ir bijis piešķirts ekomarķējums, būtu pietiekami ilgs laiks ražojumus pielāgot tā, lai tie atbilstu jaunajiem kritērijiem, ir lietderīgi, ka ierobežotā laika posmā, kas nepārsniedz 12 mēnešus, vienlaikus ir spēkā ar šo lēmumu noteiktie jaunie kritēriji un ar Lēmumu 1999/205/EK iepriekš noteiktie kritēriji. (8) Šajā lēmumā noteiktie pasākumi ir izstrādāti un pieņemti saskaņā ar ekomarķējuma kritēriju noteikšanas procedūru, kā paredzēts Regulas (EK) Nr. 1980/2000 6. pantā. (9) Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 1980/2000 17. pantu, IR PIEŅĒMUSI ŠO LĒMUMU. 1. pants Ražojumu grupā "personālie datori" (turpmāk – "ražojumu grupa") ietilpst: personālie datori: | datori, kas projektēti lietošanai fiksētā atrašanās vietā, piemēram, uz galda, un kas sastāv no sistēmas bloka, tastatūras un displeja. Pie tiem pieder arī datori, kuros sistēmas bloks un displejs ir apvienoti vienā korpusā; | sistēmas bloki: | sistēmas bloki izmantošanai ar personālajiem datoriem; | displeji: | displeji izmantošanai ar personālajiem datoriem; | tastatūras: | tastatūras izmantošanai ar personālajiem datoriem. | 2. pants Šī lēmuma 1. pantā definētās ražojumu grupas ekoloģiskās īpašības novērtē, pamatojoties uz īpašajiem ekoloģiskajiem kritērijiem, kas noteikti pielikumā. 3. pants Ražojumu grupas definīcija un ražojumu grupai noteiktie kritēriji ir spēkā trīs gadus no dienas, kad stājas spēkā šis lēmums. Ja pārskatītie ekoloģiskie kritēriji nav pieņemti pirms minētā termiņa beigām, to spēkā esamības termiņš pagarināsies uz vēl vienu gadu. Ar Lēmumu 1999/205/EK noteiktās ražojumu grupas definīcijas un kritēriju spēkā esamības termiņu pagarina tā, lai tas beigtos 12 mēnešus pēc dienas, kad stājas spēkā šis lēmums. 4. pants Administratīviem mērķiem ražojumu grupai piešķir kodu "013". 5. pants Šis lēmums ir adresēts dalībvalstīm. Briselē, 2001. gada 22. augustā Komisijas vārdā — Komisijas locekle Margot Wallström [1] OV L 237, 21.9.2000., 1. lpp. [2] OV L 70, 17.3.1999., 46. lpp. -------------------------------------------------- PIELIKUMS SISTĒMA Lai personālajam datoram, sistēmas blokam, displejam vai tastatūrai (šeit turpmāk – "ražojums") piešķirtu ekomarķējumu, tam jāpieder pie ražojumu grupas, kas definēta 1. pantā, un jāatbilst šādiem šā pielikuma kritērijiem (ekomarķējumu var pieprasīt katrai atsevišķai daļai, izņemot peli): | Sistēmas bloks | Displejs | Tastatūra | Personālais dators | Enerģijas ietaupījums: sistēmas bloks | X | | | X | Enerģijas ietaupījums: monitors | | X | | X | Lietošanas laika paildzināšana: sistēmas bloks | X | | | X | Lietošanas laika paildzināšana: monitors | | X | | X | Šķidro kristālu displeja (LCD) dzīvsudraba saturs | | X (attiecīgā gadījumā) | | X (attiecīgā gadījumā) | Troksnis | X | | | X | Elektromagnētiskais starojums | | X | | X | Atpakaļpieņemšana un pārstrāde | X | X (attiecīgā gadījumā) | X (attiecīgā gadījumā) | X (attiecīgā gadījumā) | Instrukcijas lietotājam | X | X | X (attiecīgā gadījumā) | X (attiecīgā gadījumā) | Vides deklarācija | X | X | X | X | Testus veic pēc pieteikuma, kā norādīts kritērijos, laboratorijās, kas atbilst EN ISO 17025 standartā noteiktajām vispārīgajām prasībām. Attiecīgā gadījumā var izmantot citas testu metodes, ja to līdzvērtīgumu ir atzinusi kompetentā iestāde, kas izskata pieteikumu. Ja testi nav minēti vai ja ir minēti kā izmantojami verifikācijā vai uzraudzībā, kompetentajām iestādēm būtu attiecīgā gadījumā jāpaļaujas uz deklarācijām un dokumentāciju, ko sniedz pretendents, un/vai uz neatkarīgām verifikācijām. Šo kritēriju mērķis jo īpaši ir veicināt: - ar enerģijas izmantošanu saistītā kaitējuma videi vai risku (globālā sasilšana, paskābināšanās, neatjaunojamo resursu sarukšana) samazināšanu, samazinot enerģijas patēriņu, - ar dabas resursu izmantošanu saistītā kaitējuma videi samazināšanu, veicinot sastāvdaļu savstarpējo aizstāšanu un ražojuma pārstrādājamību un vieglu apkopi, - ar bīstamu vielu izmantošanu saistītā kaitējuma videi vai risku samazināšanu, samazinot šādu vielu izmantošanu. Kritēriji veicina labākās prakses (optimālas izmantošanas attiecībā uz vidi) īstenošanu un palielina patērētāju izpratni par vidi. Turklāt plastmasas sastāvdaļu marķēšana veicina ražojuma pārstrādi. Kritēriji ir noteikti līmeņos, kas veicina to, ka tiek marķēti personālie datori, kuriem ir mazāka ietekme uz vidi. Kompetentajām iestādēm, izskatot pieteikumus un uzraugot atbilstību šajā pielikumā noteiktajiem kritērijiem, ir ieteicams ņemt vērā atzītu vides vadības sistēmu īstenošanu, piemēram, EMAS vai ISO 14001. (Piezīme: šādas vadības sistēmas nav jāīsteno obligāti.) EKOLOĢISKIE KRITĒRIJI 1. ENERĢIJAS TAUPĪŠANA Sistēmas bloks a) datora sistēmas bloks atbilst pašreizējām Energy Star [1] strāvas patēriņa prasībām. Pretendents iesniedz ziņojumu, kurā apliecina, ka personālā datora sistēmas bloka strāvas patēriņš ir izmērīts atbilstīgi procedūrai, kura paredzēta saprašanās memorandā, kas pašlaik attiecas uz Energy Star datoriem. Ziņojumā norāda izmērīto strāvas patēriņu; b) datoram jāatbilst ACPI [2] S3 miega stāvoklī (suspend to RAM), lai minimālais enerģijas patēriņš būtu mazāks par 5 vatiem. Dators spēj iziet no minētā režīma, atbildot uz komandu no: - modema, - tīkla pieslēguma, - tastatūras vai peles darbības. Iepriekšiestatītais režīmu pārslēgšanās laiks no darbības uz ACPI S3 miega stāvoklī ir ≤ 30 neaktivitātes minūtes. Ražotājam jānodrošina šī funkcija, bet lietotājs to var atcelt. Pretendentam jāiesniedz ziņojums, kurā apliecina, ka strāvas patēriņš, datoram esot ACPI S3 režīmā, ir izmērīts atbilstīgi procedūrai, kura paredzēta saprašanās memorandā, kas pašlaik attiecas uz Energy Star datoriem. Ziņojumā norāda strāvas patēriņu, kas izmērīts, datoram esot minētajā režīmā; c) datoram esot izslēgtā režīmā, strāvas patēriņš nav lielāks par 2 vatiem. Šajā kontekstā izslēgtais režīms ir stāvoklis, ko izraisa komanda izslēgt datoru. Pretendentam jāiesniedz ziņojums, kurā apliecina, ka strāvas patēriņš, datoram esot izslēgtā režīmā, ir izmērīts atbilstīgi procedūrai, kura paredzēta saprašanās memorandā, kas pašlaik attiecas uz Energy Star datoriem. Ziņojumā norāda strāvas patēriņu, kas izmērīts, datoram esot minētajā režīmā. Monitors a) monitoram miega [3] režīmā strāvas patēriņš ir ≤ 10 vati. Iepriekšiestatītais režīmu pārslēgšanās laiks no darbības uz miega stāvokli ir ≤ 15 bezdarbības minūtes. Ražotājam ir jānodrošina šī funkcija, bet lietotājs to var atcelt; b) monitoram esot dziļā miega [4] režīmā, strāvas patēriņš ir ≤ 5 vati. Iepriekšiestatītais režīmu pārslēgšanās laiks no darbības uz dziļā miega stāvokli ir ≤ 30 bezdarbības minūtes. Ražotājam ir jānodrošina šī funkcija, bet lietotājs to var atcelt. Pretendentam jāiesniedz ziņojums, kurā apliecina, ka strāvas patēriņš, monitoram esot abos šajos miega režīmos, ir izmērīts atbilstīgi procedūrai, kura paredzēta saprašanās memorandā, kas pašlaik attiecas uz Energy Star datoriem. Ziņojumā norāda strāvas patēriņu, kas izmērīts, monitoram esot abos minētajos režīmos. 2. LIETOŠANAS LAIKA PAILDZINĀŠANA Sistēmas bloks a) ražotājs sniedz komercgarantiju, kas nodrošina, ka personālā datora sistēmas bloks darbosies vismaz trīs gadus. Garantija ir spēkā no dienas, kad attiecīgais ražojums piegādāts patērētājam; b) datoru projektē tā, lai atmiņu varētu nomainīt; c) datoru projektē tā, lai cieto disku un attiecīgā gadījumā CD diskdzini un DVD diskdzini varētu nomainīt; d) jāparedz vismaz divas kontaktligzdas, lai varētu tieši pievienot tādas papildu perifērās iekārtas kā skeneri un dublēšanas iekārtas. Pretendents deklarē ražojuma atbilstību šīm prasībām. Monitors Ražotājs sniedz komercgarantiju, kas nodrošina, ka personālā datora monitors darbosies vismaz trīs gadus. Garantija ir spēkā no dienas, kad attiecīgais ražojums piegādāts patērētājam. Pretendents deklarē ražojuma atbilstību šīm prasībām. 3. DZĪVSUDRABA SATURS ŠĶIDRO KRISTĀLU DISPLEJA (LCD) MONITORĀ LCD monitora fona apgaismojums nesatur vairāk par 3 mg dzīvsudraba uz lampu (vidēji). Pretendents deklarē ražojuma atbilstību šīm prasībām. 4. TROKSNIS Personālā datora sistēmas bloka "deklarētais skaņas intensitātes līmenis" saskaņā ar ISO 9296 3.2.5. punktu nepārsniedz: - 48 dB(A) idle darbības režīmā, - 55 dB(A), kad darbojas diskdzinis. Pretendents iesniedz ziņojumu, kurā apliecina, ka akustiskās emisijas līmeņi ir izmērīti saskaņā ar ISO 7779 un ISO 9296. Ziņojumā norāda izmērītos trokšņa emisijas līmeņus idle darbības režīmā un tad, kad darbojas diskdzinis, un līmeņus deklarē saskaņā ar ISO 9296 3.2.5. punktu. 5. ELEKTROMAGNĒTISKAIS STAROJUMS Personālā datora monitors atbilst pašreizējai maksimālajai iedarbības robežvērtībai, kas noteikta Padomes Ieteikumā 1999/519/EK (1999. gada 12. jūlijs) par ierobežojumiem elektromagnētisko lauku iedarbībai uz plašu sabiedrību (0 Hz līdz 300 GHz) [5]. Pretendents iesniedz ziņojumu, kurā norādītas metodes, kas izmantotas, lai izmērītu elektromagnētiskā starojuma līmeņus. Ziņojumā norāda, ka personālā datora monitors atbilst pašreizējai maksimālajai iedarbības robežvērtībai, kas noteikta Ieteikumā 1999/519/EK. 6. ATPAKAĻPIEŅEMŠANA UN PĀRSTRĀDE Ražotājs piedāvā bez maksas pieņemt atpakaļ ražojumu renovācijai un pārstrādei, kā arī jebkuras sastāvdaļas aizstāšanai, izņemot lietotāju piesārņotus priekšmetus (piem., lietojot medicīnā vai kodolnozarēs). Turklāt ražojums atbilst šādiem kritērijiem: a) viena kvalificēta persona vienatnē spēj to demontēt; b) ražotājs pārbauda ražojuma demontāžu un sniedz demontāžu apliecinošu ziņojumu, kas pēc pieprasījuma ir pieejams trešām personām. Ziņojumā cita starpā apliecina, ka: - savienojumi ir viegli atrodami un viegli pieejami, - savienojumi, cik iespējams, ir standartizēti, - savienojumi ir pieejami ar parastiem instrumentiem, - LCD monitoru fona apgaismojuma spuldzes ir viegli atdalāmas; c) nesaderīgi un bīstami materiāli ir atdalāmi; d) 90 % no plastmasas un metālu materiāliem apvalkā un pamatnē ir tehniski pārstrādājami; e) ja ir vajadzīgi marķējumi, tie ir viegli atdalāmi vai integrēti; f) plastmasas daļas: - nesatur ar nodomu pievienotu svinu vai kadmiju, - ir no viena polimēra vai saderīgiem polimēriem, izņemot apvalku, kas sastāv ne vairāk kā no divu veidu polimēriem, kuri ir atdalāmi, - nesatur metāliskus ieliktņus, kas nav atdalāmi; g) plastmasas daļas, kas ir smagākas par 25 gramiem: - nesatur šādus liesmas slāpētājus: Nosaukums | CAS Nr. | dekabromdifenils | 13654-09-6 | monobromdifenilēteris | 101-55-3 | dibromdifenilēteris | 2050-47-7 | tribromdifenilēteris | 49690-94-0 | tetrabromdifenilēteris | 40088-47-9 | pentabromdifenilēteris | 32534-81-9 | heksabromdifenilēteris | 36483-60-0 | heptabromdifenilēteris | 68928-80-3 | oktabromdifenilēteris | 32536-52-0 | nonabromdifenilēteris | 63936-56-1 | dekabromdifenilēteris | 1163-19-5 | hlorparafīni ar virknes garumu 10 līdz 13 C atomi un ar hlora saturu > 50 svara % | 85535-84-8 | - nesatur liesmas slāpētājas vielas vai preparātus, kas satur vielas, kurām piešķirts vai varētu tikt piešķirts kāds no riska apzīmējumiem – R45 (kancerogēna viela), R46 (var radīt pārmantojamus ģenētiskus defektus), R50 (ļoti toksisks ūdens organismiem), R51 (toksisks ūdens organismiem), R52 (kaitīgs ūdens organismiem), R53 (var radīt ilglaicīgu negatīvu ietekmi ūdens vidē), R60 (var kaitēt reproduktīvajām spējām) vai R61 (var kaitēt augļa attīstībai), kā definēts Padomes Direktīvā 67/548/EEK [6] un tās turpmākos grozījumos, - tām ir pastāvīgs marķējums, pēc kā identificē materiālu saskaņā ar ISO 11469. Šis kritērijs neattiecas uz ekstrudētu plastmasu un plakano displeju gaismas vadiem; h) baterijas nesatur vairāk par 0,0001 % dzīvsudraba, 0,001 % kadmija vai 0,01 % svina no baterijas svara. Pretendents deklarē ražojuma atbilstību šīm prasībām. Pretendents iesniedz demontāžu apliecinošā ziņojuma eksemplāru kompetentajai iestādei, kas izskata pieteikumu. 7. INSTRUKCIJAS LIETOTĀJAM Ražojumu pārdod ar attiecīgu informāciju lietotājam, kurā sniegti padomi par ražojuma pareizu izmantošanu attiecībā uz vidi, un jo īpaši: 1. Ieteikumus par enerģijas taupīšanas funkciju izmantošanu, tostarp informāciju, ka šo funkciju atcelšana var radīt lielāku enerģijas patēriņu un tā palielināt ekspluatācijas izmaksas; 2. Informāciju, ka no strāvas tīkla ņemto enerģiju var samazināt līdz nullei, ja datoru atvieno no tīkla vai ja sienas kontaktu izslēdz; 3. Informāciju par garantiju un rezerves daļu pieejamību. Ja patērētājam ir lietderīgi modernizēt vai nomainīt sastāvdaļas, sniedz informāciju par pareizajām procedūrām; 4. Informāciju par faktu, ka ražojums ir projektēts tā, lai nodrošinātu daļu pareizu atkārtotu izmantošanu un pārstrādi, un ka to nevajadzētu izmest; 5. Padomu, kā patērētājs var izmantot ražotāja atpakaļnodošanas piedāvājumu; 6. Informāciju, ka ražojumam ir piešķirts ES ekomarķējums, un īsu paskaidrojumu, ko tas nozīmē, ar norādījumu, ka plašāka informācija par ekomarķējumu ir atrodama interneta adresē (http://europa.eu.int/ecolabel). Pretendents deklarē ražojuma atbilstību šīm prasībām un iesniedz lietošanas instrukcijas eksemplāru kompetentajai iestādei, kas izskata pieteikumu. 8. VIDES DEKLARĀCIJA Vides deklarācija ir kopā ar ražojumu, un tā ir pieejama lietotājam. Minētais dokuments atbilst ieteikumiem, kas izklāstīti ECMA (Eiropas Datorražotāju asociācija) tehniskajā ziņojumā Nr. 70 "Ar ražojumu saistītie vides atribūti". 9. INFORMĀCIJA UZ EKOMARĶĒJUMA Ekomarķējuma 2. ailē iekļauj šādu tekstu: - mazs enerģijas patēriņš, - projektēts, lai atvieglotu pārstrādi. [1] Kā definējusi ASV Vides aizsardzības aģentūra. [2] Advanced configuration and power interface (ACPI). [3] Atbilstīgi Energy Star pašlaik spēkā esošajai "pirmā mazās strāvas" jeb "miega" režīma definīcijai. [4] Atbilstīgi Energy Star pašlaik spēkā esošajai "otrā mazās strāvas" jeb "dziļā miega" režīma definīcijai. [5] OV L 199, 30.7.1999., 59. lpp. [6] OV 196, 16.8.1967., 1. lpp. --------------------------------------------------